Austatud Riigikogu, tere hommikust! Alustame Riigikogu täiskogu I istungjärgu esimese töönädala neljapäevast istungit.
Head ametikaaslased! Seoses Riigikogu liikme Ülle Rajasalu tagasiastumisega asus tänasest Riigikogu liikmeks asendusliige Maret Maripuu ning seoses Riigikogu liikme Einar Vallbaumi tagasiastumisega asus tänasest Riigikogu liikmeks asendusliige Paul-Eerik Rummo. Meil on meeldiv võimalus ja suur au ära kuulata uute Riigikogu liikmete ametivanded. Kõigepealt palun Riigikogu kõnetooli ametivannet andma Maret Maripuu!
Austatud istungi juhataja! Lugupeetud Riigikogu liikmed! Asudes täitma oma kohustusi Riigikogu liikmena Riigikogu XII koosseisus, annan vande jääda ustavaks Eesti Vabariigile ja tema põhiseaduslikule korrale. [[Aplaus.]]
Ma palun ametivande andmiseks Riigikogu kõnetooli Paul-Eerik Rummo!
Lugupeetud Riigikogu! Asudes täitma oma kohustusi Riigikogu liikmena Riigikogu XII koosseisus, annan vande jääda ustavaks Eesti Vabariigile ja tema põhiseaduslikule korrale. [[Aplaus.]]
Head ametikaaslased! Ma palun Riigikogu kõnetooli neid Riigikogu liikmeid, kes soovivad üle anda eelnõusid või arupärimisi! Ma palun Riigikogu kõnetooli Sven Mikseri!
Austatud juhataja! Head kolleegid! Sotsiaaldemokraatliku Erakonna fraktsiooni nimel annan üle tulumaksuseaduse § 48 muutmise seaduse eelnõu. See eelnõu räägib konstruktiivsusest ja järjepidevusest. Järjepidevusest selles mõttes, et sotsiaaldemokraadid annavad selle eelnõu üle juba kaheksandat korda. Tegemist on seadusmuudatuse ettepanekuga, mis vabastaks erisoodustusmaksust need investeeringud, mida tööandjad teevad oma töötajate tasemekoolitusse. Konstruktiivsusest räägib see eelnõu selles mõttes, et kui esimesel kuuel korral langes see menetlusest välja juba esimesel lugemisel, siis eelmise Riigikogu tööaja lõpus läbis see eelnõu konsensusega esimese lugemise ja langes menetlusest välja üksnes Riigikogu koosseisu tööaja lõppemise tõttu. Et seda sel korral ei juhtuks, otsustasime selle eelnõu menetlusse anda juba nelja-aastase tööperioodi esimestel päevadel. Ühtlasi ulatame sellega kindlasti abikäe koalitsioonile ühe peaaegu kõiki poliitilisi jõude ühendanud valimislubaduse kiireks täitmiseks. Aitäh!
Palun Riigikogu kõnetooli Urmas Reinsalu!
Isamaa ja Res Publica Liidu ning Eesti Reformierakonna fraktsiooni nimel annan üle kaks tarvilist seaduseelnõu, mis langesid parlamendi menetlusest välja seoses eelmise parlamendikoosseisu volituste lõppemisega: kutseõppeasutuse seaduse ja erakooli seaduse muutmise seaduse eelnõu ning kasuliku mudeli seaduse, patendiseaduse, tööstusomandi õiguskorralduse aluste seaduse ja riigilõivuseaduse muutmise seaduse eelnõu.
Palun Riigikogu kõnetooli Jaanus Tamkivi!
Austatud juhataja! Lugupeetud Riigikogu! Eesti Reformierakonna fraktsiooni ning Isamaa ja Res Publica Liidu fraktsiooni nimel esitan Riigikogu menetlusse riigivastutuse seaduse eelnõu. Selle seaduseelnõu peamine eesmärk on reguleerida riigivastutuse seaduses riigi poolt isikule alusetult vabaduse võtmisega tekitatud kahju hüvitamine, mis on seni olnud reguleeritud eraldi seadustes, ning kõrvaldada rakenduspraktika käigus ilmnenud puudused. Seaduste liitmisega seotud muudatuste maht tingis vajaduse esitada uus riigivastutuse seaduse terviktekst. See tekst ei ole paljudele Riigikogu liikmetele sugugi võõras. See seaduseelnõu on Riigikogu menetluses juba olnud, kuid kahjuks seoses Riigikogu tööperioodi lõppemisega menetlusest välja kukkunud, kuigi läbis esimese lugemise. Aitäh!
Head ametikaaslased! Olen Riigikogu juhatuse nimel vastu võtnud neli eelnõu. Meie kodu- ja töökorra seaduse kohaselt otsustab Riigikogu juhatus nende edasise menetlemise. Läheme teadete juurde. Esiteks, Riigikogu juhatus on registreerinud Riigikogu liikmed Andre Sepa, Andrei Korobeiniku, Tõnu Juuli, Raivo Järvi ja Imre Sooääre Eesti Reformierakonna fraktsiooni liikmeteks. Teiseks, Riigikogu juhatus on registreerinud Riigikogu liikmed Ülo Tuliku, Peeter Laursoni, Andrus Saare, Juku-Kalle Raidi, Siim Kabritsa ning Liisa-Ly Pakosta Isamaa ja Res Publica Liidu fraktsiooni liikmeteks. Kolmandaks, eile moodustati kaheksa parlamendirühma: Eesti-Afganistani, Eesti-Iisraeli, Eesti-India, Eesti-Kasahstani, Eesti-Moldova, Eesti-Saksamaa, Eesti-Türgi ja Eesti-Ungari parlamendirühm. Soovin kõigile parlamendirühmadele jõudu nende töös! Neljandaks, homme ja ülehomme toimub siin saalis traditsiooniline noorteparlamendi simulatsioon "Mudel Euroopa Parlament". Seoses sellega palun teil lauad materjalidest tühjaks teha! Viiendaks, Riigikogu esimees on kutsunud kokku Riigikogu alatiste komisjonide avaistungid s.a 11. aprillil kell 11. Kuuendaks, täna pärast täiskogu istungi lõppu toimuvad siin saalis Eesti-Armeenia, Eesti-Hiina, Eesti-Jaapani, Eesti-Suurbritannia, Eesti-USA ja Eesti-Tšehhi parlamendirühma asutamise koosolekud. Ootame aktiivset osavõttu. Seitsmendaks, täna pärast istungi lõppu toimub siin saalis taastuvenergia ja energiasäästu toetusrühma asutamise koosolek, samuti Kodukandi toetusrühma asutamise koosolek, ning Riigikogu kohvikus toimub Tiibeti toetusrühma taasmoodustamise koosolek. Ka nendest ootame aktiivset osavõttu. Head ametikaaslased, teeme kohaloleku kontrolli. Kohalolijaks registreerus 95 Riigikogu liiget, puudub 6. Head ametikaaslased, ma tänan teid! Tänasel istungil ei ole päevakorrapunkte, mida arutada. Istung on lõppenud. Soovin teile jõudu teie töös! Istungi lõpp kell 10.09.